钦定古今图书集成/理学汇编/文学典/第058卷 > 李商隐
## 钦定古今图书集成/理学汇编/文学典/第058卷 > 李商隐

按《唐书文艺传》：“商隐，字义山，怀州河内人。或言英国
公世𪟝之裔孙。令狐楚帅河阳，奇其文，使与诸子游。
楚徙天平、宣武，皆表署巡官，岁具资装使随计。开成
二年，高锴知贡举，令狐绹雅善锴，奖誉甚力，故擢进
士第。调弘农尉，以活狱忤观察使孙简，将罢去，会姚
合代简，谕使还官。又试拔萃，中选。王茂元镇河阳，爱”
其才，表掌书记，以子妻之，得侍御史。茂元善李德裕，
而牛、李党人蚩谪，商隐以为诡薄无行，共排笮之。茂
元死，来游京师，久不调，更依桂管观察使郑亚府为
判官。亚谪循州，商隐从之，凡三年乃归。亚亦德裕所
善，绹以为忘家恩，放利偷合，谢不通。京兆尹卢弘正
表为府参军，典笺奏。绹当国，商隐归穷自解，绹憾不
置。弘正镇徐州，表为掌书记。久之，还朝，复干绹，补太
学博士。柳仲郢节度剑南东川，辟判官、检校工部员
外郎。府罢，客荥阳，卒。商隐初为文，瑰迈奇古，及在令
狐楚府，楚本工章奏，因授其学。商隐俪偶长短，而繁
缛过之。时温廷筠、段成式俱用是相夸，号“三十六体。”
按《旧唐书文苑传》，“商隐字义山，怀州河内人。曾祖叔
恒，年十九登进士第，位终安阳令。祖俌，位终邢州录
事参军。父嗣。商隐幼能为文。令狐楚镇河阳，以所业
文干之。年才及弱冠，楚以其少俊，深礼之，令与诸子
游。楚镇天平，汴州从为巡官，岁给资装，令随计上都。
开成二年，方登进士第，释褐秘书省校书郎，调补弘
农尉。会昌二年，又以书判拔萃。王茂元镇河阳，辟为
掌书记，得侍御史。”茂元爱其才，以子妻之。茂元虽读
书为儒，然本将家子，李德裕素遇之。时德裕秉政，用
为河阳帅。德裕与李宗闵、杨嗣复、令狐楚大相仇怨，
商隐既为茂元从事，宗闵党大薄之。时令狐楚已卒，
子绹为员外郎，以商隐背恩，尤恶其无行。俄而茂元
卒，来游京师，久之不调。会给事中郑亚廉察桂州，请
为观察判官、检校水部员外郎。大中初，白敏中执政，
令狐绹在内署，共排李德裕，逐之。亚坐德裕党，亦贬
循州刺史。商隐随亚在岭表累载。三年。入朝，京兆尹
卢弘正奏署掾曹令，典笺奏。明年，令狐绹作相，商隐
屡启陈情，绹不之省。弘正镇徐州，又从为掌书记。府
罢，入朝，复以文章干绹，乃补太学博士。会河南尹柳
仲郢镇东蜀，辟为节度判官、检校工部郎中。大中末，
仲郢坐专杀左迁，商隐废，罢还郑州，未几病卒。商隐
能为古文，不善偶对从事令狐楚幕，楚能章奏，遂以
其道授商隐，自是始为今体章奏。博学强记，下笔不
能自休，尤善为诔奠之辞，与温庭筠、段成式齐名，时
号“三十六体。”文思清丽，庭筠过之。而俱无特操，恃才
诡激，为当涂者所薄。名宦不进，坎𡒄终身。弟羲叟，亦
以进士擢第，累为宾佐商隐，有《表状集》四十卷。
按《全唐诗话》，义山少宿逆旅，主人会客，赋《木兰花诗》，
义山诗曰：“洞庭波冷晓侵云，日日征帆送远人。几度
木兰舟上望，不知元是此花身。”客大惊，询之义山也。